b'\n_START_ARTICLE_\nOs Lus\xc3\xadadas\n_START_PARAGRAPH_\nOs Lus\xc3\xadadas on Portugalin kansalliseepos, jonka kirjoitti Lu\xc3\xads de Cam\xc3\xb5es. Os Lus\xc3\xadadas ilmestyi 1572 tekij\xc3\xa4n palattua takaisin kotimaahansa seikkailtuaan vuosikausia Kaukoid\xc3\xa4ss\xc3\xa4. Teos kuuluu portugalinkielisen kirjallisuuden t\xc3\xa4rkeimpiin. Se kertoo Portugalin perustamisesta ja Vasco da Gaman l\xc3\xb6yt\xc3\xb6retkest\xc3\xa4 Hyv\xc3\xa4ntoivonniemen kautta Intiaan. Nimens\xc3\xa4 eepos sai roomalaisten nykysiselle Portugalille antamasta nimest\xc3\xa4 Lusitania ja sen asukasta tarkoittavasta nimest\xc3\xa4 lusiadi._NEWLINE_Muodoltaan Os Lus\xc3\xadadas on eeppinen runo, ja se koostuu kymmenest\xc3\xa4 laulusta. Lauluissa on vaihteleva m\xc3\xa4\xc3\xa4r\xc3\xa4 s\xc3\xa4keit\xc3\xa4, mutta s\xc3\xa4keet ovat kahdeksanrivisi\xc3\xa4 ja rivit kymmentavuisia. Riimikaava on ABABABCC._NEWLINE_Eepoksen p\xc3\xa4\xc3\xa4henkil\xc3\xb6 on Vasco de Gama ja se kertoo h\xc3\xa4nen purjehduksestaan Intiaan ja takaisin kotimaahan. Teoksen lopussa vietet\xc3\xa4\xc3\xa4n l\xc3\xb6yt\xc3\xb6retkeilij\xc3\xa4n ja merenjumalatar Thetiksen h\xc3\xa4it\xc3\xa4. Eepokseensa Cam\xc3\xb5eson liitt\xc3\xa4nyt kertomuksen kansansa historiasta ja ylpe\xc3\xa4n\xc3\xa4 h\xc3\xa4n osoittaa, ett\xc3\xa4 lusitaanien sukujuuret johtavat Odysseukseen ja ett\xc3\xa4 Lissabon on h\xc3\xa4nen perustamansa satamakaupunki nimelt\xc3\xa4\xc3\xa4n Olyssipo._NEWLINE_Portugalilaisten osoittamaa intoa k\xc3\xa4\xc3\xa4nnytt\xc3\xa4\xc3\xa4 muita kansoja kristinuskoon saa teoksessa ihailua. Portugalilaisia ihaillaan muutenkin ja muut kansat esiintyv\xc3\xa4t negatiivisessa valossa tyyliin "ylimielinen saksalainen" tai "arvoton gallilainen". Esikuvanaan Cam\xc3\xb5es piti Vergiliusta._NEWLINE_Nykyajan lukijalle "Os Lusiadas" voi olla paikoitellen hankalaa luettavaa. Siin\xc3\xa4 on paljon viitteit\xc3\xa4 jumaltarustoon sek\xc3\xa4 historiaan. V\xc3\xa4lill\xc3\xa4 poiketaan tieteellisiin selostuksiin. Tyyli oli Cam\xc3\xb5esin aikana itsest\xc3\xa4\xc3\xa4n selv\xc3\xa4 valinta; pidettiin luonnollisena, ett\xc3\xa4 lukija ymm\xc3\xa4rt\xc3\xa4\xc3\xa4 eri viittaukset. Parhaiten on teoksessa kest\xc3\xa4nyt aikaa sen lyriikka.'